Morten Østergaard (RV), 2009-03-27:
Som udgangspunkt er den her debat jo lidt dacapo, da vi jo for bare få uger siden behandlede lovforslag nr. L 141 om at afskaffe den såkaldte østaftale.
Men det skal nu ikke afholde mig fra alligevel at takke Enhedslisten for at rejse debatten, for vi synes, at der er god grund til at diskutere, hvilke vilkår der hersker, når arbejdskraften bevæger sig frit inden for EU - noget, som vi er store tilhængere af.
Men det var altså for os at se en rigtig god dag, da vi behandlede lovforslag nr. L 141 og fik afskaffet østaftalen.
Vi har syntes, at det kunne gå hurtigere, fordi vi er imod, at man inden for et demokratisk fællesskab som Den Europæiske Union har nogle borgere, der behandles på én måde, og andre borgere, der behandles på nogle helt andre vilkår.
Derfor synes vi sådan set ikke, at østaftalen som sådan var noget særlig kønt instrument, og vi havde gerne set den udfaset noget før.
Jeg vil også godt benytte lejligheden her i dag til at sige, at vi anerkender, at østaftalen også har haft en positiv effekt i forhold til at omstille det danske arbejdsmarked til en virkelighed med en langt, langt større bevægelig arbejdskraft, herunder østeuropæisk arbejdskraft.
For os at se
handler det her jo meget om visioner, og vi er varme tilhængere af Den Europæiske Union og ikke mindst arbejdskraftens frie bevægelighed og varernes frie bevægelighed, fordi det er til glæde og gavn for alle borgere i Den Europæiske Union.
Det, at vi handler sammen, det, at vi bevæger os frit over hinandens grænser, og det, at vi kan tage arbejde i hinandens lande, er en kæmpe fordel både for de lande, arbejdskraften rejser til, for de personer, der på den måde får sig en indtægt, og for de lande, som de rejste fra, og hvor de ofte vender tilbage til igen med yderligere kompetencer og måske også flere penge på lommen, end de ellers ville have haft.
På den måde er den frie bevægelighed, hvad enten den gælder personerne, varerne eller konkret arbejdskraften, et gode for de europæiske borgere, for de europæiske arbejdsmarkeder og for den europæiske vækst.
Det er en motor i væksten.
Jeg vil også godt sige, at den vandring i arbejdskraften, der helt konkret har været, har i den situation, vi har haft indtil for ganske nylig, med for lidt tilgængelig arbejdskraft på det danske arbejdsmarked, betydet, at overophedningen ikke blev så fremtrædende, som den ellers ville have været.
Jeg tør ikke gisne om, hvordan den økonomiske krise havde været på det her tidspunkt, hvis ikke der havde været en østeuropæisk arbejdskraft, som havde været villig til at rejse til Danmark og arbejde ikke mindst i byggefagene og sørge for, at der fortsat kunne bygges, så vi ikke fik overophedning og dermed accelererede de effekter, som vi nu ser, af en økonomisk krise, samtidig med vi fik selskab af en global finanskrise.
FAOS har undervejs lavet adskillige rapporter om, hvordan udviklingen har været, og det helt overordnede billede, der tegner sig, er, at det altså har været en positiv oplevelse for det danske arbejdsmarked, for danskerne og for den danske vækst og for erhvervslivet, at der er kommet østeuropæisk arbejdskraft.
Derfor må vi også sige, at det er klart, at der er ubetingede fordele ved, at vi har arbejdskraftens frie bevægelighed i Europa, også efter udvidelsen mod øst.
Men det betyder jo ikke, at der ikke også er ulemper, og det betyder ikke, at man skal være blind over for, at der er udnyttelse af udenlandsk arbejdskraft og unfair konkurrence, og det skal man selvfølgelig slå ned på.
Men for os gælder det for enhver arbejdstager i Danmark, uanset om det er en østeuropæer, en vesteuropæer eller en dansker, at de skal have gode arbejdsvilkår, de skal have ordentligt arbejdsmiljø, og derfor er det, vi siger, at vi er klar til at afskaffe overgangsordningen for de her lande og også klar til hele tiden at tage nye initiativer for at sikre mod udnyttelse og for at sikre gode arbejdsvilkår for alle lønmodtagere i Danmark, uanset hvilket land de kommer fra.
På den baggrund skal jeg på vegne af Venstre, Det Konservative Folkeparti og Det Radikale Venstre fremsætte følgende: Forslag til vedtagelse: »Folketinget understreger behovet for at sikre ordnede løn- og ansættelsesforhold på det danske arbejdsmarked og den centrale rolle, som arbejdsmarkedets parter spiller i denne sammenhæng.
Folketinget pålægger derfor regeringen nøje at overvåge udviklingen og i forligskredsen bag den såkaldte østaftale at drøfte yderligere tiltag med henblik på at forstærke indsatsen mod udnyttelse af udenlandsk arbejdskraft, unfair konkurrence og dumping af løn- og arbejdsvilkår på det danske arbejdsmarked.
Tiltagene kan vedrøre offentligt udbud, bedre adgang til oplysninger om udenlandske virksomheder, højere bødestraffe til virksomheder, der ikke lader sig registrere i RUT-registeret, samt bedre overblik over, hvilke virksomheder der er aktive på en given byggeplads.«